En buschauffør fra Arriva kan formentlig se frem til en sigtelse for at overtræde sin ubetingede vigepligt, i forbindelse med en ulykke i Aalborg Øst. Ulykken skete på Pontoppidanstræde i området ved Aalborg Universitet. Her kører bussen frem i et kryds - og rammer en 45-årig knallertkører, som brager ind i siden på bussen. - Umiddelbart tror vi, det var bussen, der kørte ud foran knallertkøreren, og derfor vil han formentlig blive sigtet for ikke at overholde sin ubetingede vigepligt, oplyser vagtchef ved Nordjyllands Politi, Jess Fallberg. - Han er blevet afhørt med en sigtedes rettigheder, supplerer vagtchefen. Knallertkøreren slap umådeligt heldigt fra ulykken. Han blev allerede mandag udskrevet fra Aalborg Universitetshospital med en forstuvet, måske brækket, fod. - De foreløbige meldinger lyder på, at han har det fint. Han havde hjelm på, så der er ikke sket de store skader, sagde vagtchefen tidligere på dagen. TV2 Nord har mandag aften været i kontakt med Arrivas pressechef Pia Hammershøy Splittorff, der bekræfter, at der er sket et sammenstød mellem en knallertkører og en af selskabets busser på linje 2. Arriva ønsker at undersøge ulykken nærmere, før man udtaler sig yderligere i sagen.

Referat:
Buschaufføren er blevet afhørt af politiet i sagen, der formentlig vil få konsekvenser for ham. Arriva ønsker ikke at udtale sig på nuværende tidspunkt.